CELEX: 32018R1504
Language: el
Date: 2018-10-02 00:00:00
Title: Κανονισμός (ΕΕ) 2018/1504 του Ευρωπαϊκου Κοινοβουλίου και του Συμβουλίου, της 2ας Οκτωβρίου 2018, για την κατάργηση του κανονισμού (ΕΕ) αριθ. 256/2014 σχετικά με την κοινοποίηση στην Επιτροπή των επενδυτικών σχεδίων σε ενεργειακή υποδομή εντός της Ευρωπαϊκής Ένωσης

15.10.2018   
               
               
                  EL
               
               
                  Επίσημη Εφημερίδα της Ευρωπαϊκής Ένωσης
               
               
                  L 258/1
               
            
         ΚΑΝΟΝΙΣΜΌΣ (ΕΕ) 2018/1504 ΤΟΥ ΕΥΡΩΠΑΪΚΟΥ ΚΟΙΝΟΒΟΥΛΊΟΥ ΚΑΙ ΤΟΥ ΣΥΜΒΟΥΛΊΟΥ
         της 2ας Οκτωβρίου 2018
         για την κατάργηση του κανονισμού (ΕΕ) αριθ. 256/2014 σχετικά με την κοινοποίηση στην Επιτροπή των επενδυτικών σχεδίων σε ενεργειακή υποδομή εντός της Ευρωπαϊκής Ένωσης
         ΤΟ ΕΥΡΩΠΑΪΚΟ ΚΟΙΝΟΒΟΥΛΙΟ ΚΑΙ ΤΟ ΣΥΜΒΟΥΛΙΟ ΤΗΣ ΕΥΡΩΠΑΪΚΗΣ ΕΝΩΣΗΣ,
         Έχοντας υπόψη τη Συνθήκη για τη λειτουργία της Ευρωπαϊκής Ένωσης, και ιδίως το άρθρο 194,
         Έχοντας υπόψη την πρόταση της Ευρωπαϊκής Επιτροπής,
         Κατόπιν διαβίβασης του σχεδίου νομοθετικής πράξης στα εθνικά κοινοβούλια,
         Έχοντας υπόψη τη γνώμη της Ευρωπαϊκής Οικονομικής και Κοινωνικής Επιτροπής (1),
         Αφού ζήτησαν τη γνώμη της Επιτροπής των Περιφερειών,
         Αποφασίζοντας σύμφωνα με τη συνήθη νομοθετική διαδικασία (2),
         Εκτιμώντας τα ακόλουθα:
         
                     (1)
                  
                  
                     Το Ευρωπαϊκό Κοινοβούλιο, το Συμβούλιο και η Επιτροπή συμφώνησαν να συνεργάζονται ώστε να επικαιροποιούν και να απλουστεύουν τη νομοθεσία της Ένωσης μέσω της διοργανικής συμφωνίας, της 13ης Απριλίου 2016, για τη βελτίωση του νομοθετικού έργου (3).
                  
               
                     (2)
                  
                  
                     Για την αποκατάσταση και τη μείωση του όγκου της νομοθεσίας της Ένωσης, είναι απαραίτητο να εντοπίζονται νομοθετικές πράξεις που είναι παρωχημένες ή δεν είναι πλέον κατάλληλες για τον επιδιωκόμενο σκοπό. Με την κατάργηση των εν λόγω νομοθετικών πράξεων, το νομοθετικό πλαίσιο διατηρείται διαφανές, σαφές και εύχρηστο.
                  
               
                     (3)
                  
                  
                     Με τον κανονισμό (ΕΕ) αριθ. 256/2014 του Ευρωπαϊκού Κοινοβουλίου και του Συμβουλίου (4) απαιτείται από τα κράτη μέλη να κοινοποιούν στην Επιτροπή επενδυτικά σχέδια για τα οποία είχαν αρχίσει εργασίες κατασκευής ή παροπλισμού ή είχε ληφθεί οριστική απόφαση περί επένδυσης.
                  
               
                     (4)
                  
                  
                     Οι υποχρεώσεις που απορρέουν από τον κανονισμό (ΕΕ) αριθ. 256/2014 όσον αφορά την κοινοποίηση των επενδυτικών σχεδίων και ορισμένων πληροφοριών και στοιχείων που συνδέονται με την κοινοποίηση προβλέπονταν ήδη στον κανονισμό (ΕΕ, Ευρατόμ) αριθ. 617/2010 του Συμβουλίου (5). Το Δικαστήριο ακύρωσε τον κανονισμό (ΕΕ, Ευρατόμ) αριθ. 617/2010 (6), κρίνοντας ότι θα έπρεπε να είχε εκδοθεί υπό διαφορετική νομική βάση, τα αποτελέσματά του όμως διατηρήθηκαν σε ισχύ μέχρι την έναρξη ισχύος του κανονισμού (ΕΕ) αριθ. 256/2014.
                  
               
                     (5)
                  
                  
                     Ο κανονισμός (ΕΕ, Ευρατόμ) αριθ. 617/2010 είχε ως στόχο να παρέχονται στην Επιτροπή δεδομένα και πληροφορίες για σχεδιαζόμενες εξελίξεις της δυναμικότητας παραγωγής, μεταφοράς και αποθήκευσης, καθώς και για σχέδια έργων στους ενεργειακούς κλάδους. Σκοπός του ήταν να παρέχεται στην Επιτροπή συνολική εικόνα της εξέλιξης των επενδύσεων στην ενεργειακή υποδομή της Ένωσης.
                  
               
                     (6)
                  
                  
                     Από τότε που θεσπίστηκαν οι υποχρεώσεις που προβλέπονται στον κανονισμό (ΕΕ, Ευρατόμ) αριθ. 617/2010 και στον κανονισμό (ΕΕ) αριθ. 256/2014, έχουν πραγματοποιηθεί τρεις διαδικασίες υποβολής εκθέσεων το 2011, το 2013 και το 2015. Επιπλέον, η Επιτροπή κανόνισε για την ανάληψη μιας εξωτερικής μελέτης κατόπιν της πραγματοποίησης τριών διαδικασιών υποβολής εκθέσεων από τα κράτη μέλη δυνάμει του κανονισμού (ΕΕ) αριθ. 256/2014. Κατά συνέπεια, έχει παρέλθει αρκετός χρόνος και έχει αποκτηθεί επαρκής εμπειρία ώστε να είναι σε θέση η Επιτροπή να πραγματοποιήσει τεκμηριωμένη κριτική ανάλυση για το κατά πόσον ο κανονισμός (ΕΕ) αριθ. 256/2014 απέδωσε τα αναμενόμενα αποτελέσματα.
                  
               
                     (7)
                  
                  
                     Το 2016, η Επιτροπή πραγματοποίησε την επανεξέταση που προβλέπεται στο άρθρο 11 του κανονισμού (ΕΕ) αριθ. 256/2014, καθώς και διαβούλευση με τα ενδιαφερόμενα μέρη η οποία κάλυψε όλες τις υποχρεώσεις σχεδιασμού και υποβολής εκθέσεων στον ενεργειακό κλάδο. Η Επιτροπή κατέληξε στο συμπέρασμα ότι υπήρχαν σημαντικές επικαλύψεις μεταξύ των υποχρεώσεων υποβολής εκθέσεων των κρατών μελών δυνάμει του κανονισμού (ΕΕ) αριθ. 256/2014 και των υποχρεώσεων υποβολής εκθέσεων των κρατών μελών προς το Ευρωπαϊκό δίκτυο διαχειριστών συστημάτων μεταφοράς ηλεκτρικής ενεργείας (ΕΔΔΣΜ ηλ και το Ευρωπαϊκό δίκτυο διαχειριστών συστημάτων μεταφοράς αερίου (ΕΔΔΣΜ αερίου). Κατέστη επίσης προφανές ότι η ποιότητα και η καταλληλότητα των πληροφοριών και στοιχείων που λαμβάνονταν ήταν συχνά ανεπαρκής και ότι οι εν λόγω πληροφορίες και τα στοιχεία είχαν καταστεί διαθέσιμα στην Επιτροπή μέσω άλλων πηγών, όπως τα Ευρωπαϊκά Δίκτυα Διαχειριστών Συστημάτων Μεταφοράς (ΕΔΔΣΜ), τα δεκαετή προγράμματα ανάπτυξης δικτύων (ΔΠΑΔ), οι ετήσιες εκθέσεις των διαχειριστών συστημάτων μεταφοράς και των επιχειρήσεων κοινής ωφελείας και τα εθνικά σχέδια ανάπτυξης. Επιπλέον, επισημάνθηκε ότι η Επιτροπή είχε άμεση πρόσβαση σε δεδομένα των αγορών μέσω του Ευρωπαϊκού Παρατηρητηρίου των Ενεργειακών Αγορών (EMOS).
                  
               
                     (8)
                  
                  
                     Κατά συνέπεια, ο κανονισμός (ΕΕ) αριθ. 256/2014 δεν απέδωσε τα αναμενόμενα από την άποψη της ποσότητας, της ποιότητας και της καταλληλότητας των δεδομένων και πληροφοριών που λαμβάνονταν από την Επιτροπή.
                  
               
                     (9)
                  
                  
                     Συνεπώς ο κανονισμός (ΕΕ) αριθ. 256/2014 θα πρέπει να καταργηθεί,
                  
               ΕΞΕΔΩΣΑΝ ΤΟΝ ΠΑΡΟΝΤΑ ΚΑΝΟΝΙΣΜΟ:
         
            Άρθρο 1
            Ο κανονισμός (ΕΕ) αριθ. 256/2014 καταργείται.
         
         
            Άρθρο 2
            Ο παρών κανονισμός αρχίζει να ισχύει την εικοστή ημέρα από τη δημοσίευσή του στην Επίσημη Εφημερίδα της Ευρωπαϊκής Ένωσης.
         
         
            Ο παρών κανονισμός είναι δεσμευτικός ως προς όλα τα μέρη του και ισχύει άμεσα σε κάθε κράτος μέλος.
            Στρασβούργο, 2 Οκτωβρίου 2018.
            
               
                  Για το Ευρωπαϊκό Κοινοβούλιο
               
               
                  Ο Πρόεδρος
               
               A. TAJANI
            
            
               
                  Για το Συμβούλιο
               
               
                  Η Πρόεδρος
               
               J. BOGNER-STRAUSS
            
         
         
            (1)  ΕΕ C 227 της 28.6.2018, σ. 103.
         
            (2)  Θέση του Ευρωπαϊκού Κοινοβουλίου της 3ης Ιουλίου 2018 (δεν έχει δημοσιευθεί ακόμη στην Επίσημη Εφημερίδα) και απόφαση του Συμβουλίου της 27ης Σεπτεμβρίου 2018.
         
            (3)  ΕΕ L 123 της 12.5.2016, σ. 1.
         
            (4)  Κανονισμός (ΕΕ) αριθ. 256/2014 του Ευρωπαϊκού Κοινοβουλίου και του Συμβουλίου, της 26ης Φεβρουαρίου 2014, σχετικά με την κοινοποίηση στην Επιτροπή των επενδυτικών σχεδίων σε ενεργειακή υποδομή εντός της Ευρωπαϊκής Ένωσης, την αντικατάσταση του κανονισμού (ΕΕ, Ευρατόμ) αριθ. 617/2010 του Συμβουλίου και την κατάργηση του κανονισμού (ΕΚ) αριθ. 736/96 του Συμβουλίου (ΕΕ L 84 της 20.3.2014, σ. 61).
         
            (5)  Κανονισμός (ΕΕ, Ευρατόμ) αριθ. 617/2010 του Συμβουλίου, της 24ης Ιουνίου 2010, σχετικά με την κοινοποίηση στην Επιτροπή των επενδυτικών σχεδίων σε ενεργειακή υποδομή εντός της Ευρωπαϊκής Ένωσης και την κατάργηση του κανονισμού (ΕΚ) αριθ. 736/96 (ΕΕ L 180 της 15.7.2010, σ. 7).
         
            (6)  Απόφαση του Δικαστηρίου της 6ης Σεπτεμβρίου 2012 στην υπόθεση C-490/10, Ευρωπαϊκό Κοινοβούλιο κατά Συμβουλίου της Ευρωπαϊκής Ένωσης, ECLI:EU:C:2012:525.